Satt i fengsel i to år - frikjent ti år etterpå

En bilforhandler i Tønsberg sonet to års fengsel for bedrageri. Etter nesten ti års kamp for å bli renvasket er han nå frikjent i Borgarting lagmannsrett.

1. november 2012

Artikkelen er over syv år gammel

Den tidligere bilforhandleren har slåss for gjenopptakelse av saken siden han ble dømt i tingretten og anken ble avslått av både Agder lagmannsrett og Høyesterett, skriver Tønsbergs Blad.

For halvannet år siden ga Gjenopptakelseskommisjonen ham medhold i at saken måtte opp på nytt etter at han selv siden han ble fengslet i 2007 har skaffet bevis og dokumentasjon på at han ble uskyldig dømt.

Rettsforhandlingene begynte i Borgarting lagmannsrett 23. oktober, og det var opprinnelig satt av fire uker til saken. Men etter å ha hørt mannens forklaring og sett de nye bevisene valgte aktor Jan Stapnes å droppe hele saken. Han la ned påstand om full frifinnelse etter den første uken i retten.

- Etter min oppfatning var bevisbildet som ble presentert i tingretten, vesentlig annerledes enn det som ble presentert i lagmannsretten fem og trekvart år senere. Det er det ingen tvil om, sier Stapnes.

Hele saken startet i 2003 da flere ansatte i mannens bilforretning ble avslørt i svindel. Han anmeldte fem ansatte i saken, men i avhør påsto de ansatte at det var han selv som var hovedmannen bak svindelen, og de ble trodd gjennom flere rettsinstanser.

Den tidligere eieren av bilforretningen er nå 60 prosents ufør og mener selv det skyldes påkjenningen etter den feilaktige dommen.

Publisert: 01.11.12 kl. 08:59